एक, भले ही वह बतौर एक क्रिकेट कप्तान कुशल नेतृत्व देने के लिए विख्यात हों, लेकिन 11 खिलाडिय़ों का नेतृत्व और देश का नेतृत्व दो अलग बातें हैं, जमीन-आसमान के अंतर के साथ। प्रशासनिक मामलों में दोनों इमरान व उनकी पार्टी अनुभवहीन हैं, इसलिए नए व अनुभवहीन चेहरों को लेकर वह पहले ही ओवर में अपनी सरकार को बोल्ड होता हुआ नहीं देखना चाहते थे। हां, वह अनुभव व यूथ का मिश्रण कर सकते थे, जो उन्होंने नहीं किया। दूसरा यह कि इमरान खान गठबंधन सरकार में हैं। छोटी-छोटी अनेक पार्टियों से समर्थन लेकर उन्होंने अपनी सरकार बनाई है। गठबंधन सरकारों की अपनी मजबूरियां हुआ करती हैं, जो हम भारत में डा. मनमोहन सिंह के कार्यकाल के दौरान अच्छी तरह से देख चुके हैं। गठबंधन सरकार को खींचने के लिए अनुभव की अति आवश्यकता होती है वरना वह देवगौड़ा, आई के गुजराल आदि की सरकारों की तरह समय पूर्व ही गिर जाती हैं। इसलिए पुराने चेहरों को लेने में इमरान की मजबूरी को समझा जा सकता है। अंतिम यह कि इमरान की सरकार को पाकिस्तानी सेना के दबाव से बाहर समझना भारी भूल होगी। वह सेना के 'सहयोग' से ही सत्ता में आए हैं और यह संभव नहीं है कि वह सेना जो चाहती है उसको अनदेखा कर दें। इसलिए उन्होंने अपने मंत्रिमंडल में 12 ऐसे सदस्यों को शामिल किया है जो मुशर्रफ के मंत्रिमंडल में भी थे।